*A határozati javaslatok elfogadásához*

*a Mötv. 50. § alapján* ***minősített*** *többség szükséges,*

*az előterjesztés* ***nyilvános ülésen tárgyalható****!*

*245. számú előterjesztés*

Bátaszék Város Önkormányzata Képviselő-testületének 2016. november 30-án,

 15,00 órakor megtartandó ülésére

*Bátaszék Város Önkormányzata által működtetett köznevelési intézmények állami működtetésbe vétele*

|  |
| --- |
| **Előterjesztő:** Dr. Bozsolik Róbert polgármester**Készítette:** Kondriczné dr. Varga Erzsébet jegyző**Törvényességi ellenőrzést végezte:** Takácsné Gehring Mária aljegyző**Tárgyalja:** KOIS Bizottság: 2016. 11. 28.Pénzügyi és Gazdasági Bizottság: 2016. 11. 29. |

**Tisztelt Képviselő- testület!**

A nemzeti köznevelésről szóló 2011. évi CXC. törvény (továbbiakban: Nkt.) 2017. január 1-jétől hatályos módosulása állami hatáskörbe utalja az önkormányzatok által működtetett köznevelési intézmények működtetésének kötelezettségét.

**Az Nkt. vonatkozó rendelkezései:**

**„99/G. §** (1) A tankerületi központ által fenntartott, települési önkormányzat által működtetett köznevelési intézmény [**76. §**](https://www.opten.hu/optijus/lawtext/175803#sid520192)-ban meghatározott működtetésével kapcsolatos jogviszonyokból származó jogok és kötelezettségek a tankerületi központot 2017. január 1-jétől illetik meg, illetve terhelik.

(2) 2017. január 1-jével a tankerületi központ foglalkoztatotti állományába kerülnek a működtető önkormányzat által irányított költségvetési szervnél a tankerületi központ által fenntartott köznevelési intézmény működtetését és a működtetéshez kapcsolódó funkcionális feladatokat ellátó köztisztviselők, közalkalmazottak, munkavállalók, ha - a munkaviszonyban foglalkoztatottak kivételével - megfelelnek a 2016. december 31-én betöltött munkakörükre vonatkozóan a közszolgálati tisztviselőkről szóló törvényben, a közalkalmazottak jogállásáról szóló törvényben és végrehajtási rendeleteikben meghatározott képesítési előírásoknak.

**99/H. §** (1) A 2016. december 31-én települési önkormányzat által működtetett köznevelési intézmény köznevelési feladatainak ellátását szolgáló mindazon települési önkormányzati vagyon és vagyoni értékű jog (a továbbiakban: vagyon) leltár szerint 2017. január 1-jén a területileg illetékes tankerületi központ ingyenes vagyonkezelésébe kerül. A köznevelési feladat ellátását biztosító vagyon alatt az ellátott köznevelési feladathoz kapcsolódó valamennyi jogot és kötelezettséget, valamint ingó és ingatlan vagyont is érteni kell.

(2) A tankerületi központ és a működtető települési önkormányzat az átvételhez kapcsolódó intézkedések végrehajtása során kölcsönösen együttműködve járnak el.

(3) Az átadás-átvételt a működtető települési önkormányzat képviseletére jogosult személy (a továbbiakban: átadó) és a tankerületi központ képviseletében eljáró, az intézmény székhelye szerint illetékes tankerületi igazgató megállapodásának (a továbbiakban: megállapodás) legkésőbb 2016. december 15-éig történő megkötésével kell végrehajtani.

(4) Ha a felek között a [**(3) bekezdésben**](https://www.opten.hu/optijus/lawtext/175803#sid1314048) megjelölt határidőig nem jön létre vagy nem teljeskörűen jön létre a megállapodás, az oktatásért felelős miniszter 2016. december 20. napjáig határozattal létrehozza a megállapodást, illetve határozattal dönt a megállapodásban nem rendezett kérdésekről. A határozat ellen fellebbezésnek nincs helye. A határozat a bírósági felülvizsgálatra tekintet nélkül végrehajtható.”

A működtetés átadása kapcsán dönteni kell a feladat ellátását biztosító ingatlanok, ingó dolgok és a funkcionális feladatokat ellátó személyi állomány átadás-átvételéről.

A Szekszárdi Tankerületi Központ elkészítette Bátaszék Város Önkormányzata által működtetett köznevelési intézmény(ek) állami működtetésbe vételével összefüggő, a feladatellátáshoz kapcsolódó létszámátadásról, valamint a feladatellátáshoz kapcsolódó vagyon, jogok és kötelezettségek átadás-átvételéről szóló megállapodást, mely az előterjesztés mellékletét képezi. Javasoljuk a megállapodás **1. számú határozati javaslattal** történő jóváhagyását.

**Ingatlanok átadása**

Bátaszék Város Önkormányzata két intézményt ad át állami működtetésre, mely három ingatlan/ingatlanrész vagyonkezelésbe adását jelenti:

|  |  |  |  |  |
| --- | --- | --- | --- | --- |
| **sorszám** | **OM** | **Intézmény neve** | **Intézmény székhelye** | **Helyrajzi szám** |
| 1. | 200487 | Bátaszéki Kanizsai Dorottya Általános Iskola és Alapfokú Művészeti Iskola | Bátaszék, Budai Nagy Antal utca 9-11. | 594/3 |
| 2. | 200487 | Bátaszéki Kanizsai Dorottya Általános Iskola Alapfokú Művészeti Iskolája | Bátaszék, Budai Nagy Antal utca 21. | 589/2 |
| 3. | 203195 | Bátaszéki II. Géza Gimnázium | Bátaszék, Kossuth Lajos utca 38-42. | 1165 |

Az ingatlanok ingyenes vagyonkezelésbe adására vonatkozó szerződést a Szekszárdi Tankerületi Központ elkészítette, mely az előterjesztés mellékletét képezi, ezen szerződés jóváhagyására **a 2. számú határozati javaslat** tesz javaslatot.

A szerződés szerint Átvevő a vagyonkezelésében lévő önkormányzati tulajdonú ingatlanok használatát tanítási időn kívül, – és az Átvevő fenntartásában és működtetésében lévő köznevelési intézmények Pedagógiai Programjaiban, szervezeti és működési szabályzataiban, házirendjeiben, valamint az Átvevő szervezeti és működési szabályzatában meghatározott feladatok ellátásának zavarása nélkül – önkormányzati, helyi közösségi és kulturális, valamint sport rendezvények lebonyolítása céljából polgármesteri hatáskörben kötendő külön megállapodás alapján ingyenesen biztosítja a tulajdonos Önkormányzat számára.

Továbbá az osztott használattal érintett ingatlanok üzemeltetési költségmegosztását a szerződés IV. fejezete részletezi. A Bátaszék, Kossuth L. u. 38-42. szám alatti ingatlanban működő melegítőkonyha, valamint a Bátaszék, Budai Nagy A. u. 9.-11. szám alatti ingatlanban működő konyha és ebédlő költségeinek megosztását szabályozza, tekintettel arra, hogy ezekben önkormányzati feladat ellátás történik a jövőben is.

A Budai Nagy A. u. 9-11. ingatlanhoz tartozó, azonban már külön helyrajzi számon szereplő (593/2) Sportcsarnok ingatlan működtetésre nem kerül átadásra. A Sportcsarnok használatát a jogszabályokban meghirdetett szorgalmi időben 7.30-17 óráig a köznevelési feladatok zavartalan ellátására az Önkormányzat biztosítja, a használat szabályai 2016. december 31-éig külön megállapodásban kerülnek rögzítésre.

**Ingók átadása**

A vagyonkezelésbe adott ingóságok 2016. december 31-ei állapot szerinti átadása 2017. február 25-éig történik meg. A Sportcsarnok ingóságai az Önkormányzat vagyonkezelésében maradnak.

**Funkcionális feladatokat ellátó személyi állomány átadása**

A megállapodásban foglaltak szerint 4 fő portás és 2 fő karbantartó kerül 2017. január 1-jétől átadásra. A 4 fő portás jelenleg is az Önkormányzat foglalkoztatásában áll, míg a 2 fő karbantartó a BÁT-KOM 2004 Kft. munkavállalója. Esetükben tekintettel arra, hogy nem az Önkormányzat alkalmazottai, nincs lehetőség átadás-átvételre. Annak érdekében, hogy a 2 fő karbantartó továbbfoglalkoztatása átadás-átvétel útján biztosított legyen, javasoljuk 2016. december 1. napjától közalkalmazotti jogviszonyban történő alkalmazásukat az Önkormányzatnál. (**3. és 4. számú határozati javaslat**)

2013-ban az Önkormányzat az intézmények működtetésének visszavételekor 3 fő karbantartót vett vissza, azonban a képviselő-testület épület-felelős rendszer kialakításával a harmadik személyt az Óvodával kapcsolatos karbantartási és ételszállítási feladatok ellátásával bízta meg. Ebből adódóan a Tankerületi Központ a harmadik személy foglalkoztatására nem tart igényt, mivel feladatait eddig sem az iskolákban végezte. A Bátaszéki Mikrotérségi Óvoda és Bölcsőde Igazgatójának tájékoztatása szerint a 2017-es évben az intézmény a karbantartási és ételszállítási feladatokat az intézmény dolgozójával biztosítani tudja, ezért javasoljuk a BÁT-KOM 2004 Kft. ügyvezetőjének a feladatok csökkenéséből következő, illetve az ezzel kapcsolatos munkajogi intézkedések megtételét. (**5. számú határozati javaslat**)

Végül az oktatási intézmények pénzügyi és gazdasági faladatainak Önkormányzatnál történő megszűnésére tekintettel, javasoljuk 2017. január 1-jétől az Önkormányzatnál 1 fő álláshely megszüntetését, mellyel egyidejűleg a Bátaszéki Mikrotérségi Óvoda és Bölcsőde álláshelyeit 1 fővel javasoljuk növelni. Ezen döntést az indokolná, hogy az előbb említett feladatok ellátása mellett az érintett munkavállaló térítési díjak beszedésével kapcsolatos feladatokat lát el, mely az Óvodához tartozó főzőkonyha feladata, így az ehhez szükséges személyi feltétel, létszám így kerülne megfelelő helyre. Ugyanezen határozatban javasoljuk a 2 fő karbantartó álláshely megszüntetését 2017. január 1-jétől. (**6. számú határozati javaslat**)

***1. számú Határozati javaslat***

**Bátaszék Város Önkormányzata által működtetett köznevelési intézmények állami működtetésbe vételére megállapodás jóváhagyására**

Bátaszék Város Önkormányzatának Képviselő-testülete

1. a köznevelésről szóló 2011. évi CXC. törvény 99/G. § és 99/H. § felhatalmazása alapján a Szekszárdi Tankerületi Központtal kötendő, a Bátaszék Város Önkormányzata által működtetett köznevelési intézmények állami működtetésbe vételével összefüggő, a feladatellátáshoz kapcsolódó létszámátadásról, valamint a feladatellátáshoz kapcsolódó vagyon, jogok és kötelezettségek átadás-átvételéről szóló megállapodást – a határozat melléklete szerinti tartalommal – jóváhagyja,
2. felhatalmazza a város polgármesterét a megállapodás és a teljességi nyilatkozat aláírására.

Határidő: 2016. december 8.

Felelős: Dr. Bozsolik Róbert polgármester

 ( a megállapodás aláírásáért)

 Kondriczné dr. Varga Erzsébet jegyző

 ( a határozat megküldéséért)

A határozatról értesül: Szekszárdi Tankerületi Központ

Bátaszéki KÖH pénzügyi iroda

 Irattár

***2. számú Határozati javaslat***

**Szekszárdi Tankerületi Központtal kötendő vagyonkezelési szerződés jóváhagyására**

Bátaszék Város Önkormányzatának Képviselő-testülete

1. a köznevelésről szóló 2011. évi CXC. törvény 99/G. § és 99/H. § felhatalmazása alapján a Szekszárdi Tankerületi Központtal kötendő vagyonkezelési szerződést – a határozat melléklete szerinti tartalommal – jóváhagyja,
2. felhatalmazza a város polgármesterét a vagyonkezelési szerződés aláírására.

Határidő: 2016. december 8.

Felelős: Dr. Bozsolik Róbert polgármester

 ( a szerződés aláírásáért)

 Kondriczné dr. Varga Erzsébet jegyző

 ( a határozat megküldéséért)

A határozatról értesül: Szekszárdi Tankerületi Központ

Bátaszéki KÖH pénzügyi iroda

 Irattár

***3. számú Határozati javaslat***

**Mészáros Antal karbantartó kinevezésére**

Bátaszék Város Önkormányzatának Képviselő-testülete a közalkalma­zottak jogállásáról szóló 1992. évi XXXIII. törvény 83/A § (1) bekezdésében biztosított jogkörében eljárva Mészáros Antal 7140 Bátaszék, Hunyadi u. … szám alatti lakost 2016. december 1-jétől határozatlan időre karbantartó munkakörbe, bruttó 129.000.- Ft/hó illetménnyel kinevezi.

Határidő: 2016. december 1.

Felelős: Dr. Bozsolik Róbert polgármester

 ( a munkaügyi okmányok aláírásáért)

 Kondriczné dr. Varga Erzsébet jegyző

 ( a határozat megküldéséért)

A határozatról értesül: Mészáros Antal

Bátaszéki KÖH pénzügyi iroda

 Irattár

***4. számú Határozati javaslat***

**Suszter József karbantartó kinevezésére**

Bátaszék Város Önkormányzatának Képviselő-testülete a közalkalmazottak jogállásáról szóló 1992. évi XXXIII. törvény 83/A § (1) bekezdésében biztosított jogkörében eljárva Suszter József 7140 Bátaszék, Kolozsvári u. …. szám alatti lakost 2016. december 1-jétől határozatlan időre karbantartó munkakörbe, bruttó 129.000.- Ft/hó illetménnyel kinevezi.

Határidő: 2016. december 1.

Felelős: Dr. Bozsolik Róbert polgármester

 ( a munkaügyi okmányok aláírásáért)

 Kondriczné dr. Varga Erzsébet jegyző

 ( a határozat megküldéséért)

A határozatról értesül: Suszter József

Bátaszéki KÖH pénzügyi iroda

 Irattár

***5. számú Határozati javaslat***

**BÁT-KOM Kft. feladatainak csökkenése folytán létszám racionalizálásra**

Bátaszék Város Önkormányzatának Képviselő-testülete felkéri a BÁT-KOM 2004 Kft. ügyvezetőjét a feladat csökkenéséből adódó, ahhoz kapcsolódó munkajogi intézkedéseket megtételére tekintettel arra, hogy 2017. január 1-jétől a Bátaszéki Mikrotérségi Óvoda és Bölcsőde karbantartói és ételszállítói feladatait az intézmény saját dolgozóival oldja meg.

Határidő: 2016. december 31.

Felelős: Kondriczné dr. Varga Erzsébet jegyző

 ( a határozat megküldéséért)

A határozatról értesül: BÁT-KOM Kft. ügyvezetője

Bátaszéki KÖH pénzügyi iroda

 Irattár

***6. számú Határozati javaslat***

**Létszám megszüntetésére és átcsoportosítására**

Bátaszék Város Önkormányzatának Képviselő-testülete

1. 2016. december 1. napjától Bátaszék Város Önkormányzat közalkalmazotti létszámát 2 karbantartó álláshellyel bővíti, míg
2. 2017. január 1. napjától

a) Bátaszék Város Önkormányzata közalkalmazotti létszámát 3 álláshellyel csökkenti,

b) egyidejűleg a Bátaszéki Mikrotérségi Óvoda és Bölcsőde közalkalmazotti létszámának 1 álláshellyel történő bővítését kezdeményezi a Mikrotérségi Óvoda és Bölcsőde Intézmény-fenntartó Társulása Társulási Tanácsánál, egyben

1. felkéri a város jegyzőjét, hogy

a) az önkormányzat 2016. évi költségvetéséről szóló 3/2016.(III.5.) önk-i rendelet módosítására vonatkozó tervezetet az 1. pontban foglaltak szerint készítse el és

b) az önkormányzat 2017. évi költségvetéséről szóló rendelet tervezetét a 2. pontban foglaltak szerint készítse elő.

Határidő: 2016. december 31.

Felelős: Kondriczné dr. Varga Erzsébet jegyző

 (a határozat megküldéséért, a rendelet módosításáért és a rendelet tervezet elkészítéséért)

A határozatról értesül: Bátaszéki KÖH pénzügyi iroda

 Irattár